Diari Oficial de la Generalitat Valenciana


Sumari del DOGV 6633, del 19-10-2011 (2011/10922)

RESOLUCIÓ de 14 d'octubre de 2011, de la directora general del Secretariat del Consell i Relacions amb les Corts, de la Conselleria de Presidència, per la qual es disposa la publicació del conveni de col·laboració entre la Generalitat, l'administració General de l'Estat, a través de la Delegació del Govern a la Comunitat Valenciana, l'Ajuntament de Valencia i Cáritas Diocesana de Valencia, per a dur a terme un programa integral d'atenció a les persones que exercixen la prostitució als carrers de la ciutat de Valencia.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6633

Data del DOGV
:   19-10-2011

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2011/10276


Data del document
:   14-10-2011

Organisme emissor
:   Conselleria de Presidència

Tipus de document
:   Resolució

RESOLUCIÓ de 14 d'octubre de 2011, de la directora general del Secretariat del Consell i Relacions amb les Corts, de la Conselleria de Presidència, per la qual es disposa la publicació del conveni de col·laboració entre la Generalitat, l'administració General de l'Estat, a través de la Delegació del Govern a la Comunitat Valenciana, l'Ajuntament de Valencia i Cáritas Diocesana de Valencia, per a dur a terme un programa integral d'atenció a les persones que exercixen la prostitució als carrers de la ciutat de Valencia. [2011/10393]  
  
  
La Generalitat, l'administració General de l'Estat, a través de la Delegació del Govern a la Comunitat Valenciana, l'Ajuntament de Valencia i Cáritas Diocesana de Valencia han subscrit, després de la tramitació prèvia reglamentària, el 5 de setembre de 2011, el conveni de col·laboració per a dur a terme un programa integral d'atenció a les persones que exercixen la prostitució als carrers de la ciutat de Valencia.  
  
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Comunitat Valenciana l'esmentat conveni, que ha quedat inscrit en el Registre de Convenis de la Generalitat amb el número 0988/2011, i que figura com a annex d'esta resolució.  
  
València, 14 d'octubre de 2011.- La directora general del Secretariat del Consell i Relacions amb les Corts: Mª Teresa Lleó Alonso.  
  
  
Conveni de col·laboració entre la Generalitat, a través de la Conselleria de Justícia i Benestar Social, l'Administració General de l'Estat, a través de la Delegació del Govern a la Comunitat Valenciana, l'Ajuntament de València i Cáritas Diocesana de València, per a dur a terme un Programa integral d'atenció a les persones que exercixen la prostitució als carrers de la ciutat de València  
  
València, 5 de setembre de 2011  
  
Reunits  
D'una banda, el conseller de Justícia i Benestar Social, el senyor Jorge Cabré Rico, nomenat perl Decret 11/2011, de 28 de juliol del president de la Generalitat, autoritzat per a la signatura del present conveni per l'acord adoptat el dia 26 d'agost de 2011, pel Consell de la Generalitat, d'acord a l'article 54 bis del Text Refós de la Llei d'Hisenda Pública de la Generalitat, aprovat pel Decret Legislatiu de 26 de juny de 1991.  
  
L'alcaldessa de l'Ajuntament de València, la senyora Rita Barberá Nolla, en nom i representació del referit Ajuntament, assistida pel secretari general de l'administració Municipal, d'acord amb la legislació de Règim Local vigent i l'Acord de la Junta de Govern Local de 22 de juliol de 2011.  
I la delegada del Govern de la Comunitat Valenciana, la senyora Ana Botella Gómez, fent ús de les facultats que per llei se li conferixen.  
I d'una altra, la directora de Cáritas Diocesana de València, la senyora Concepció Guillén Paredes, en nom i representació de la qual actua -autoritzada pel vigent estatut de la institució.  
Obren en nom i representació de les corporacions que representen, i els càrrecs dels quals consten per notorietat, es reconeixen capacitat legal suficient per a l'atorgament del present conveni de col·laboració i, a este efecte,   
  
Manifesten  
  
Primer. Que la Llei de la Generalitat 5/1997, de 25 de juny, per la qual es regula el sistema de servicis socials en l'àmbit de la Comunitat Valenciana, garantix, en el seu títol Preliminar, article 1r, a tots els ciutadans i ciutadanes, la prevenció, el tractament i l'eliminació de qualsevol causa o situació de marginació o desigualtat social; la coordinació dels recursos i les iniciatives públiques i privades, i també els aspectes socials dels sistemes sanitaris i educatius.  
  
Segon. A causa de les problemàtiques generades per la prostitució, l'any 2001 es va iniciar un treball interdisciplinari d'atenció integral a qui l'exercix.   
La unitat d'atenció integral va complir notablement amb l'objectiu de conéixer les variables que estan incidint en la problemàtica de les persones que exercisquen la prostitució als carrers de la ciutat de València, i que determinen quins factors econòmics i socials són de major rellevància i que podran possibilitar dur a terme una tasca més especialitzada encaminada a aconseguir objectius d'inserció de les dites persones.  
  
Tercer. Es proposa, per tant, la realització d'un programa, en coordinació amb totes les institucions i organitzacions signants, les bases essencials del qual són: la prevenció, la sensibilització, l'acompanyament i la intervenció respecte de les persones que es prostituïxen als carrers de la ciutat de València, com també la informació sobre tots els tipus de recursos de què es disposa, i la creació d'una comissió tècnica de seguiment del dit programa.  
  
Clàusules  
  
Primera. Objecte del conveni  
La col·laboració entre les distintes entitats per a la realització d'un programa d'atenció a persones que exercixen la prostitució als carrers de la ciutat de València.  
  
Segona. Actuacions a desplegar  
Per a la consecució del dit fi, les parts es comprometen:  
1. A posar en comú, per a la deguda execució del programa que constituïx l'objecte del present conveni, els recursos ordinaris de què disposen, i que es concreten de la manera següent:  
a) La Generalitat  
La Conselleria de Justícia i Benestar Social finançarà els costos de personal de l'equip d'especialistes que contractarà Cáritas Diocesana per al desplegament del programa i les despeses generals que se'n deriven.  
Així mateix coordinarà la col·laboració d'altres departaments de l'administració de la Generalitat, especialment:  
La Conselleria de Sanitat:  
- Obtenció de la targeta solidària  
- Centre d'informació i prevenció de la Sida (CIPS)  
- Centre de suport al Centre d'atenció a persones sense sostre (CAST)  
  
b) L'Ajuntament de València  
Coordinarà les actuacions dels:  
- Centres municipals de servicis socials  
- Centre d'atenció a persones sense sostre  
- Centre Municipal de la Dona-CMIO  
- Centre de suport a la immigració (CAI)  
Finançarà:  
- Quatre places al pis per a dones immigrants  
- Prestacions socials (ajudes)  
- Fins a vint ajudes d'entrada en habitatge  
Així mateix, donarà suport al programa que presta Médicos del Mundo en col·laboració amb l'Ajuntament.  
  
c) La Delegació de Govern de la Comunitat Valenciana  
A través de l'Oficina d'Estrangeria a València, prestarà l'assessorament tècnic necessari en coordinació amb l'assessoria jurídica.  
  
2. Cáritas Diocesana aportarà un equip de professionals especialitzats per al desplegament d'un programa específic de sensibilització, prevenció, intervenció i assistència a les persones destinatàries de les accions, d'informació de tots els recursos disponibles i orientació cap a la inserció laboral, i assumirà les despeses generals derivades del desplegament del programa.  
  
  
Tercera. Finançament  
La Generalitat, juntament amb l'Ajuntament de València, de conformitat amb la seua programació anual i dins de les seues possibilitats competencials i pressupostàries, en el marc de subvencions que preveu la legislació vigent, establixen l'aportació de les ajudes econòmiques en un total de huitanta-set mil, cinc-cents noranta-tres euros amb vint-i-tres cèntims (87.593,23 €), els quals seran aportats per cada una de les institucions esmentades, d'acord amb el detall següent:  
Per part de la Generalitat, a través de la Conselleria de Justícia i Benestar Social, seixanta-un mil cent vint euros (61.120,00 €), a través de la línia de subvenció T-4965, denominada PI Atenció Prostitució València, aplicació pressupostària 14.83.04.080.66.4, del pressupost de la Generalitat per a l'exercici 2011.  
El pagament de l'aportació de la Generalitat s'efectuarà, en tractar-se d'una activitat de servicis socials especialitzats, i d'acord amb el que establix l'article 34.1.c), segon paràgraf, de la Llei 17/2010, de 30 de desembre, de Pressupostos de la Generalitat per a l'exercici 2011, de la manera següent:  
El 60%, es lliurarà a la signatura del present conveni.  
El 40% restant, després de l'aportació i la comprovació de la documentació justificativa de l'efectiva i correcta aplicació de l'import inicialment anticipat.  
La justificació consistirà en la presentació de documents acreditatius de la despesa, per part de Cáritas Diocesana, de despeses de naturalesa corrent, generades per la realització de l'objecte del present conveni d'acord amb les regles següents:  
a) Els justificants presentats hauran de ser originals o fotocòpies degudament confrontades i corresponents a l'exercici 2011.  
  
b) Les factures i els documents substitutius hauran de complir els requisits que establix el Reial Decret 1496/2003, de 28 de novembre, pel qual s'aprova el Reglament que regula les obligacions de facturació i es modifica el Reglament de l'impost sobre el valor afegit.  
  
Cáritas Diocesana haurà de presentar, amb anterioritat al 30 de novembre de 2011, documentació justificativa de la totalitat de la subvenció concedida o almenys, i sempre que això siga possible d'acord amb el que establix la Llei de Pressupostos per a l'exercici 2011, del percentatge que possibilite el lliurament del 100% de la subvenció; en este últim supòsit, la resta de la documentació justificativa haurà de presentar-se abans del 15 de gener de 2012.  
Per part de l'Ajuntament de València, vint-i-sis mil quatre-cents setanta-tres euros amb vint-i-tres cèntims (26.473,23 €), a través de l'aplicació pressupostària EC 150-23710-48253 del programa pressupostari de l'Ajuntament de València per a l'exercici 2011.  
Les subvencions assenyalades es destinaran al finançament de la contractació de l'equip de professionals especialitzats a què fa referència el número 2 de la clàusula Segona, i a fer front a les despeses generals de la posada en marxa del dit programa.  
  
Quarta. Programa específic d'actuació  
L'ONG signant participarà juntament amb les anteriors institucions, en el disseny i la planificació del programa específic d'actuació, i al seu torn, contractarà el personal especialitzat i els mitjans materials necessaris per a la seua posada en marxa.  
El dit personal desplegarà, fonamentalment, funcions relacionades amb la sensibilització, la prevenció, la intervenció, l'assistència i l'acompanyament de les persones destinatàries de les accions, la informació de tots els recursos disponibles, l'oferta de servici i l'orientació cap a la inserció laboral.  
Per a tal fi, i tenint en compte els mitjans disposats, Cáritas Diocesana de València rebrà de l'Ajuntament de València i de la Generalitat la quantitat dels 87.593,23 € referits en la clàusula Tercera.  
  
Cinquena. Comissió de seguiment   
Es mantindrà la Comissió Tècnica de Seguiment i Avaluació del conveni constituïda en anys anteriors, composta per una persona tècnica adscrita a cada una de les institucions i l'ONG firmants del present conveni.   
Podrà requerir-se l'assistència de personal tècnic de les diferents conselleries, quan el tema a tractar siga de la seua competència.  
  
La Comissió es reunirà cada quatre mesos amb l'objectiu d'avaluar el funcionament del Programa, proposar-ne les mesures correctores i dirimir els problemes d'interpretació i d'aplicació que puguen sorgir en el desplegament del present conveni. No obstant això, podrà ser convocada amb caràcter extraordinari per qualsevol dels seus membres.  
Esta Comissió, que tindrà el caràcter d'òrgan col·legiat, designarà una presidència i una secretaria, d'entre els seus membres, i se li aplicarà el règim jurídic de les Administracions Públiques i del Procediment Administratiu Comú, en la redacció efectuada per la Llei 4/99, de 13 de gener.  
  
Sisena. Control i justificació de la subvenció  
La comissió de seguiment que esmenta el paràgraf anterior serà la responsable del control i l'aplicació dels fons subvencionats per a l'execució del programa específic d'actuació, finançat d'acord amb el que preveu el present conveni. Per a justificar-los l'ONG haurà de presentar els contractes celebrats, i també les factures de les despeses ocasionades per l'adquisició dels mitjans materials necessaris per a l'execució del programa específic.  
La justificació de les despeses originades en ocasió de les actuacions finançades a càrrec dels fons que preveu l'estipulació tercera, s'efectuarà d'acord amb el que disposa el Text Refós de la Llei d'Hisenda Pública de la Generalitat i les normes que s'apliquen, en cada cas, atenent a l'origen dels fons, pels servicis de gestió econòmica de cada institució.  
  
Setena. Obligacions de Cáritas Diocesana  
Cáritas Diocesana de València es compromet a:  
- Realitzar l'activitat o adoptar el comportament que fonamenta la concessió de la subvenció  
- Justificar el compliment dels requisits i condicions, i també la realització de l'activitat i el compliment de la finalitat que determina la concessió o gaudi de la subvenció; a este efecte haurà de presentar, abans del 31 de gener de 2012, una memòria final en què conste la realització de l'objecte del present conveni, la qual inclourà una relació individualitzada de les actuacions dutes a terme amb anterioritat al 31 de gener de 2012.  
- Justificar, davant de la Direcció General d'Acció Social i Majors, no estar incursa en cap causa de prohibició per a obtindre la condició de beneficiari, d'acord amb el que establix l'article 13 de la Llei 38/2003, de 17 de novembre, General de Subvencions, i el compliment d'obligacions de reintegrament de subvencions, que si és el cas, se li hagueren exigit.  
- Sotmetre's a les actuacions de comprovació, per part de la Generalitat, i a qualssevol altres de comprovació i control financer que puguen dur a terme els òrgans de control competents, i aportar tota la informació que li siga requerida en l'exercici de les actuacions anteriors.  
  
- Disposar dels llibres comptables, els registres diligenciats i la resta de documents degudament auditats en els termes que exigix la legislació aplicable, amb la finalitat de garantir l'adequat exercici de les facultats de comprovació i control.  
- Conservar els documents justificatius de l'aplicació dels fons rebuts, inclosos els documents electrònics, en la mesura que puguen ser objecte de les actuacions de comprovació i control.  
- Procedir al reintegrament dels fons percebuts en els supòsits previstos en l'article 37 de la Llei 38/2003, General de Subvencions.  
  
- Comunicar l'obtenció de subvencions o ajudes per a la mateixa finalitat procedents de qualsevol administració o ens públic o privat.  
  
  
Huitena. Conseqüències de l'incompliment  
Es podrà dictar una resolució de minoració o desistiment sense efectes i en tot cas de reintegrament de quantitats percebudes i exigència dels interessos de demora des del moment del pagament en els supòsits que indica l'article 37 de la Llei 38/2003, de 17 de novembre, General de Subvencions.  
  
Novena. Resolució  
En el cas que l'ONG firmant no procedira a dur a terme les actuacions que dimanen del present conveni, qualsevol de les institucions que es comprometen a aportar els fons per al seu finançament podrà procedir a la resolució del conveni.  
  
Desena. Vigència  
El present conveni obligarà a les parts des del moment que siga aprovat per tots els òrgans competents en cada cas i estendrà la seua vigència fins al 31 de desembre de l'any 2011.   
  
Onzena. Normativa aplicable  
El present conveni es regirà, per al que no s'hi ha previst, per la regulació que per a les transferències establix la Llei d'Hisenda Pública de la Generalitat, i també per la Llei 38/2003 de 17 de novembre, General de Subvencions i la resta de legislació concordant i d'aplicació.  
  
Així mateix, les ajudes concedides mitjançant este conveni, no cal que siguen notificades a la Comissió Europea, en no reunir tots els requisits de l'apartat 1 de l'article 107 del Tractat de Funcionament de la Unió Europea, atés que es dirigixen a un col·lectiu que no exercix activitat econòmica.  
Les parts, una vegada llegit, procedixen a la firma de cinc exemplars del present conveni en prova de conformitat, al lloc i en la data susdits, i en el mateix acte se n'entrega un exemplar a cada una de les parts.  
  
  
El conseller de Justícia i de Benestar Social  
Jorge Cabré Rico  
  
La delegada del govern a la Comunitat Valenciana  
Ana Botella Gómez  
  
L'alcaldessa de l'Ajuntament de València  
Rita Barberá Nolla  
  
La directora de Cáritas Diocesana de València  
Concepció Guillen Paredes  
   
El secretari general de l'administració municipal  
Francisco Javier Vila Biosca